Na dan 5. maja 2018. godine, održat će se Regionalni marš protiv krzna u 5 gradova Jugoistočne Evrope istovremeno, i to: Budimpešta, Beograd, Sofija, Podgorica i Sarajevo.

Ujedno ovaj marš označava početak intenzivne kampanje, kojom 5 organizacija za prava životinja nastoje konačno “očistiti” region od najokrutnije industrije današnjice.

U Sarajevu će marš početi u 15:00, kod Vječne vatre. Povorka će se kretati do Sarajevske katedrale.

Cilj samog marša jeste da u narednom periodu educira širu javnost o stvarnim činjenicama vezanim za krzno.

Zakonom o zaštiti i dobrobiti životinja BiH je još 2009. godine donesena zabrana uzgoja životinja radi krzna, ali sa prijelaznim periodom do 2018. godine. Dvije godine pred istek roka, krznarski lobi je pokrenuo inicijativu brisanja zabrane, a nakon neuspjeha, 2017. godine je predložio produženje roka do 2028. godine. Prijedlog je ušao u parlamentarnu proceduru u aprilu 2017. godine.

Zabrana je stupila na snagu sa januarom 2018. godine, ali je na sramotu BiH, 40 dana kasnije, Parlament BiH odlučio da istu zabranu, ipak, produži do 2028. godine, kršeći, pri tome, osnovne principe zakonitosti.

BiH ne posjeduje zvaničan registar farmi krznašica. Uz pomoć kombinacije različitih izvora, počev od poreske i carinske uprave BiH, na području ove zemlje djeluje oko 50 farmi činčila i 13 farmi kuna.

Organizator: Koalicija bez krzna BiH